J E G Y Z Ő K Ö N Y V

**Készült:** a Hajdú-Bihar Megyei Önkormányzat Közgyűlésének 2020. február 14-én 9.00 órakor kezdődő nyilvános üléséről, a Megyeháza Árpád termében (4024 Debrecen, Piac u. 54).

Jelen van 21 fő közgyűlési tag a jegyzőkönyvhöz mellékelt jelenléti ív szerint.

Meghívottként jelen van: dr. Dobi Csaba jegyző, Czapp Zsuzsa, a Fejlesztési, Tervezési és Stratégiai Osztály Fejlesztési Csoportjának vezetője, Már Norbert, a Közgazdasági Osztály vezetője, Dr. Dráviczky Gyöngyi jogi ügyintéző, Kondor Erika jegyzőkönyvvezető, továbbá

- Szólláth Tibor elnök, a Nemzeti Agrárgazdasági Kamara Hajdú-Bihar Megyei Igazgatósága,

- Kissné Gyarmati Ágnes igazgató, a Nemzeti Agrárgazdasági Kamara Hajdú-Bihar Megyei Igazgatósága,

- Miklóssy Ferenc elnök, a Hajdú Bihar Megyei Kereskedelmi és Iparkamara,

- Dr. Skultéti Éva igazgató, a Hajdú Bihar Megyei Kereskedelmi és Iparkamara,

- Dr. Kiss András osztályvezető, a Hajdú Bihar Megyei Kereskedelmi és Iparkamara,

- Tóth Sándor polgármester, Álmosd település,

- Dani Béla Péter polgármester, Biharkeresztes település,

- Szőllős Sándor polgármester, Bocskaikert település,

- Bereginé Szegedi Hajnalka polgármester, Bojt település,

- Nagy Lajos polgármester, Nyírábrány település,

- Karacs Imre polgármester, Sáp település képviseletében, valamint a sajtó képviselői.

|  |  |  |  |
| --- | --- | --- | --- |
|  | **Közgyűlési névsor:**  **Képviselő** | **Jelenlét** | **Képviselőcsoport** |
|  | Antal Szabolcs | igen | FIDESZ-KDNP |
|  | Bakó István Zoltán | igen | FIDESZ-KDNP |
|  | Bódi Judit | nem | MSZP |
|  | Bulcsu László | igen | FIDESZ-KDNP |
|  | Dr. Csiszár Imre | igen | FIDESZ-KDNP |
|  | Demeter Pál | igen | JOBBIK |
|  | Keresztesy Gergő | igen | JOBBIK |
|  | Kiss Attila | nem | FIDESZ-KDNP |
|  | Kiss László | igen | MOMENTUM |
|  | Kiss Tibor | igen | FIDESZ-KDNP |
|  | Kocsis Róbert | igen | FIDESZ-KDNP |
|  | Koroknai Imre | igen | FIDESZ-KDNP |
|  | Kosztin Mihály | igen | MOMENTUM |
|  | Dr. Kovács Miklós | igen | FIDESZ-KDNP |
|  | Kovács Zoltán | igen | FIDESZ-KDNP |
|  | Kulcsár Gergely | nem | JOBBIK |
|  | Ménes Andrea Marian | igen | FIDESZ-KDNP |
|  | Muraközi István | igen | FIDESZ-KDNP |
|  | Pajna Zoltán | igen | FIDESZ-KDNP |
|  | Simon Zoltán | igen | FIDESZ-KDNP |
|  | Szegi Emma | igen | FIDESZ-KDNP |
|  | Szörényi Károly | igen | DK |
|  | Tasi Sándor | igen | FIDESZ-KDNP |
|  | Tóth József | igen | DK |

**Pajna Zoltán**

Köszönti a megjelent megyei közgyűlési tagokat, a meghívott vendégeket. Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 21 tag van jelen. Az ülést megnyitja.

Javasolja a napirend elfogadását. Megállapítja, hogy a napirendhez hozzászólás, javaslat nincs.

**Szavazásra teszi fel a napirendet, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/0/0/A/KT

Ideje: 2020 február 14 09:07

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 1/2020. (II. 14.) határozata a 2020. február 14-ei ülése napirendjéről**

A Hajdú-Bihar Megyei Önkormányzat Közgyűlése a 2020. február 14-ei rendes ülése napirendjét a következők szerint fogadja el:

1. Jelentés a lejárt határidejű határozatokról, a megtett intézkedésekről
2. Tájékoztató a megye mezőgazdaságának helyzetéről, valamint a Nemzeti Agrárgazdasági Kamara Hajdú-Bihar Megyei Szervezetének 2019. évi tevékenységéről, aktuális feladatairól
3. Együttműködési lehetőségek ismertetése a megyei települések számára a digitalizáció, az innováció és a beszállítóvá válás tárgykörében
4. A Hajdú-Bihar Megyei Önkormányzat 2020. évi költségvetési rendeletének elfogadása
5. A „Maradj Hajdú-Biharban” ösztöndíjról szóló önkormányzati rendelet módosítása
6. A Székely Nemzeti Tanács európai polgári kezdeményezésének támogatása
7. A Hajdú-Bihar Megyei Önkormányzat Integrált Területi Programjának módosítása
8. Beszámoló a Hajdú-Bihar Megyei Önkormányzati Hivatal 2019. évi tevékenységéről
9. A területi nemzetiségi önkormányzatokkal kötött együttműködési megállapodások 2020. évi felülvizsgálata
10. Előterjesztés a Terület- és Településfejlesztési Operatív Program döntés-előkészítő bizottságának az Irányító Hatóság által megküldött döntési javaslata tárgyában (**Zárt ülés!**)

**Különfélék**

1. ***napirendi pont***

„Jelentés a lejárt határidejű határozatokról, a megtett intézkedésekről”

**Pajna Zoltán**

Kéri a közgyűlés tagjait, tegyék meg javaslatukat a jelentéshez. Megállapítja, hogy hozzászólás, javaslat nincs.

**Szavazásra teszi fel a lejárt határidejű határozatok végrehajtásáról szóló jelentést, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/1/0/A/KT

Ideje: 2020 február 14 09:08

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 2/2020. (II. 14.) határozata a lejárt határidejű határozatok végrehajtásáról szóló jelentés elfogadásáról**

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést fogadja el:

**A Hajdú-Bihar Megyei Önkormányzat Közgyűlésének**

102/2019. (XII. 13.) határozata a közlekedésfejlesztés Hajdú-Bihar megyei aktuális helyzetéről szóló tájékoztató elfogadásáról,

103/2019. (XII. 13.) határozata a Tiszántúli Területi Vízgazdálkodási Tanácsba Bakó István Zoltán képviselő delegálásáról,

104/2019. (XII. 13.) határozata a Tiszántúli Területi Vízgazdálkodási Tanács mellett működő Vízellátási, Csatornázási és Szennyvíztisztítási Szakmai Bizottságba Bakó István Zoltán képviselő delegálásáról,

105/2019. (XII. 13.) határozata a Tisza-tó Térségi Fejlesztési Tanácsba Bulcsu László delegálásáról,

106/2019. (XII. 13.) határozata a HBMFÜ Hajdú-Bihar Megyei Fejlesztési Ügynökség Nonprofit Kft. 2015-2019. évi szakmai tevékenységéről szóló ügyvezetői beszámoló elfogadásáról,

107/2019. (XII. 13.) határozata Korbeák György, a Hajdú-Bihar Megyei Fejlesztési Ügynökség Nonprofit Kft. ügyvezetőjének 2020. január 1. napjától – 2024. december 31. napjáig szóló megválasztásáról,

108/2019. (XII. 13.) határozata a Hajdú-Bihar Megyei Fejlesztési Ügynökség Nonprofit Korlátolt Felelősségű Társaság alapító okiratának módosításáról,

109/2019. (XII. 13.) határozata az INNOVA Észak-Alföld Regionális Fejlesztési és Innovációs Ügynökség NKft-ben lévő üzletrész értékesítéséről*.*

1. ***napirendi pont***

„Tájékoztató a megye mezőgazdaságának helyzetéről, valamint a Nemzeti Agrárgazdasági Kamara Hajdú-Bihar Megyei Szervezetének 2019. évi tevékenységéről, aktuális feladatairól”

**Pajna Zoltán**

Köszönti Szólláth Tibor elnököt és Kissné Gyarmati Ágnes igazgatót, a Nemzeti Agrárgazdasági Kamara Hajdú-Bihar Megyei Igazgatósága képviseletében, egyben felkéri Szólláth Tibort, tartsa meg előadását.

**Szólláth Tibor**

A 2019-es év egy csapadékhiányos időszakkal kezdődött, de a májusi eső valamelyest kompenzálta az őszi növényeknél a termést. A kamara kezdeményezésére módosult az öntözési idény tartósan vízhiányos időszak esetén, így bárki öntözhetett, akinek erre lehetősége volt. Összességében közepesen jó termésátlag született 2019-ben. Azonban két állategészségügyi kihívással is meg kellett küzdeniük: egyik az afrikai sertés pestis, másik pedig az év végi baromfi influenza volt.

A megyében kb. 500 ezer ha területen folyik növénytermesztés, melyek közül a csemegekukoricát és a zöld borsót emeli ki. Hajdú-Bihar megye az ország legjelentősebb megyéje csemegekukorica és zöldborsó termesztés tekintetében. Csemegekukorica termesztés 12 346 hektáron folyik, ez az országos termesztés 73%-át teszi ki, míg zöldborsó tekintetében Európa második legnagyobb exportőre Hajdú-Bihar megye, 4 660 hektáron folyik a termesztése, ez az országos termesztés 24%-a. A vetésterületeket megnézve a megye szinte minden területen dobogós helyen áll. Sajnálatos módon a termény árak viszont nagyon alacsonyak, a felvásárlási árak viszont nem Magyarországon dőlnek el, hanem az európai unió határozza meg. Megemlíti, hogy a szomszédos Ukrajnában új földtörvény született, mely szerint maximum 2 millió hektár lehet a birtok méret. Kb. 40 millió hektárnyi jó minőségű termőföld található Ukrajnában, de eddig nem volt hozzá megfelelő technológia. A nyugat Európából, valamint az USA-ból érkező befektetők olyan technológiai beruházásokba kezdtek Ukrajnában, melyekre az uniós előírások nem vonatkoznak, így olyan feltételekkel tudnak termelni, mely jelentős veszélyt jelent az európai terményárakra.

Az állattenyésztés tekintetében az országos állomány jelentős hányadát tartják a gazdák Hajdú-Bihar megyében (fajonként 12-23%), de ahogy korábban említette, jelentős kihívást jelentett számukra az afrikai sertés pestis és a baromfi influenza. A hús marha ágazat a legdinamikusabban fejlődő ágazat, ebben a megye 3%-os növekedést produkált. A felvásárlási árak ebben az ágazatban is nagyon alacsonyak, ezért szükség van a gazdák kompenzációjára, hiszen e nélkül nagy veszteség érné őket.

A Nemzeti Agrárgazdasági Kamara tevékenységéről: több, mint 600 falugazdász van az országban, ebből 46 a megyében található. Tevékenységeik közül a Magyarok Kenyere és a vetőmagprogramot emeli ki, melyben a megyei gazdák kiemelt szerepet vállaltak. A felnőttképzés és kötelezőképzés tekintetében van még mit tanulniuk, ebben a Kereskedelmi és Iparkamara előttük jár, igyekeznek hozzájuk felzárkózni.

Kiemelt fontosságú téma számukra az öntözésfejlesztés. Az Öntözésfejlesztési Stratégia részeként vízigény felmérést végeztek és 140.000 hektár új igény jelentkezett a megyében, míg országosan jelenleg 80.000 hektár öntözött terület van. 2020-2030 között évi 17 milliárd forint összegben kerül sor fejlesztésre, melyből 100 beruházás valósul meg, melynek fele Hajdú-Bihar megyét érinti. A Keleti-főcsatorna 40 km hosszú szakaszán teljes kotrásra kerül sor, ezzel is az öntözést kívánják elősegíteni.

A kamara számára fontos a megyei társintézményekkel való együttműködés, a határon túli gazdaszervezetekkel való kapcsolatépítés. Három napos programot szerveztek az Erdélyi Gazdaszervezetek számára, melynek célja, a szorosabb együttműködés megteremtése és értékes tapasztalatcsere. Sikeresen működtetik az országos jégkármérséklő rendszert, melynek eredményeként felére csökkent a jégkár Magyarországon (33% - 2017 🡪 12,6% - 2019). A határ mentén jelentkeztek még problémák, ezért felvették a kapcsolatot a határ menti településekkel is a jégkármentesítések ügyében.

2020. január 1-től új feladatokat is kapott a Nemzeti Agrárgazdasági Kamara, így a családi gazdaságok nyilvántartása, a mezőőr-szolgálat támogatása, a meg nem művelt mezőgazdasági területek nyilvántartása is hozzájuk tartozik. Úgy látják, megérett az idő a működési formák megújítására, az adózási rendszer átalakítására, az őstermelői és családi gazdasági rendszer megreformálására (családi mezőgazdasági társaság új jogi működési forma), illetve az öröklési rendszer átalakítására.

A következő uniós ciklusban várhatóan 1 900 – 2 000 milliárd forint jut az ágazatra (1 300 Mrd Ft volt az előző ciklusban). Szükség van a modernizációra, hiszen ma már a korszerű mezőgazdasági gépek kezelése is komoly tudást igényel, ezért az a céljuk, hogy elérhető közelségbe hozzák az információkat a gazdákhoz. Szükség van továbbá az intézményrendszer és szabályozási rendszer folyamatos alakítására. A mezőgazdaság ma nem népszerű, komoly munkaerő hiány van az ágazatban, fontos, hogy a családi gazdaságokban át tudják örökíteni a gazdálkodást.

Végezetül megemlíti a seregély és a vetési varjú, mint fokozottan védett állatfajok által okozott mezőgazdasági károk problémakörét, mely régóta fennálló probléma. A NAK célja, hogy a jelenlegi jogszabályoknak megfelelően minden gazda megkapja a megfelelő tájékoztatást, mindenki megismerje kötelezettségeit, kártérítési lehetőségeit. Ehhez kéri a közgyűlés tagjainak segítségét is, hogy arra biztassák a gazdákat, hogy a madarak által okozott károkat mindenképpen jelentsék a falugazdászokon keresztül, hiszen arra is van lehetőség, hogy a települések kérjék a gyérítést vagy riasztási engedélyt kérjenek és ezzel is csökkenteni tudják a gazdák kárát.

**Pajna Zoltán**

Kéri a közgyűlés tagjait, tegyék meg hozzászólásaikat.

***Kérdések***

**Keresztesy Gergő**

Ma, ha valaki kérdést tesz fel a nagyszabású földárverésekkel kapcsolatosan, az rögtön valamilyen ellenőrzést kap. A földárverések során olyan emberek jutottak földekhez mind az országban, mind a megyében, akiknek a mezőgazdasághoz semmi közük nincs, de jó politikai kapcsolatokkal rendelkeznek. Ezek az emberek mégsem kapnak ellenőrzéseket, annak ellenére sem, hogy a családoktól elvett legelőket parlagon hagyták, jóval nagyobb károkat okozva a mezőgazdaságnak.

Az aszályos időszakok és a szeszélyes időjárásra hivatkozással megemlíti a CIVAQUA programot, mely a 2000-es évek elején indult és az egész megye lakosságát érintené. Sajnálatos, hogy az elmúlt évek alatt nem történt ebben előbbre lépés, holott megoldaná Debrecen nyugati részén található földek öntözését. Az eltelt évek alatt a szárazság miatt elveszítették a Vekeri-tavat, a Fancsikai víztározókat és a Nagyerdőt is a kiszáradás fenyegeti. Megkérdezi, a CIVAQUA programmal kapcsolatosan vannak-e egyeztetések, várható-e bármiféle előbbre lépés.

**Tóth József**

Az agrárkamarával vannak közös ügyeik, ilyenek a mezőőri feladatok, melyekkel kapcsolatosan az utóbbi időben felmerült, hogy elkerülnek az önkormányzattól és a kamarák fogják ellátni ezt a feladatot is. Megkérdezi, igaz-e a hír, ha pedig maradnak a feladatok az önkormányzatnál, akkor fontosnak tartaná, hogy együtt képviseljék, hogy egy nagyobb mértékű kormányzati támogatás segítse a településeken működő mezőőri szolgálatot. Ahol pedig nem működik, ott a megemelt állami támogatás segítségével hozzák létre azokat.

Továbbá elmondja, az önkormányzatok által megörökölt mezőgazdasági területeken lévő utak esetében nagy elvárás a gazdák részéről, hogy azokat az önkormányzat rendben tartsa, azonban a jelenleg rendelkezésre álló források nem elegendőek erre, ezért valamilyen rendszer szintű támogatás kezdeményezését tartja célszerűnek ebben a kérdésben.

**Kiss László**

Megkérdezi, hogyan érinti az országos munkaerőhiány a megye agrártermelését. Látnak-e olyan logisztikai fejlesztéseket (vasút, rakodó stb.), amely javítani tudná az előállított mezőgazdasági termékek kereskedelmét.

**Szólláth Tibor**

Az első kérdés a földárverésekre vonatkozott és egy általánosságban megfogalmazott kérdésre általános választ lehet adni, ezért ebbe nem menne most bele, de ha konkrét kérdés merül fel konkrét gazdával szemben, arra szívesen válaszol. Van olyan kérdés, melyről politikai szinten lehet beszélni, véleménye szerint a kérdés így lett megfogalmazva, azonban ő most nem politikusként, hanem szakemberként vesz részt a közgyűlésen.

A CIVAQUA program rendkívül fontos program, tudomása szerint Debrecen város vezetése igyekszik ezt napirenden tartani, melyhez a kamara minden segítséget megad. Látni kell, hogy vizet csak onnan lehet vételezni, ahol van víz. A Keleti- főcsatorna kotrása és rendbe tétele véleménye szerint ebben sokat fog segíteni.

Ma jóval kevesebb víz folyik be az országba, mint amennyi a déli területeken kifolyik az országból és ez hosszú távon megengedhetetlen, hiszen mára a Duna-Tisza köze félsivatagos állapotba került, az egész Alföld területét a kiszáradás fenyegeti. Az elődeink által bevezetett vízszabályozás ma már idejét múlt, újfajta vízkormányzásra van szükség. Az a korábbi álláspont, miszerint a folyók vízszintjéhez nem szabad hozzányúlni, az öntözés szempontjából hosszútávon elengedhetetlen. Jelenleg is csak ott tudnak vizet kivenni, ahol megemelték a folyók vízszintjét. Rendkívül fontos a víz megtartása az országban és azon az állásponton, miszerint a vizet mielőbb ki kell vezetni az országból, változtatni kell. A vizet a löszhátra fel kell hozni, erre rendelkezésre állnak a pénzforrások. Víz nélkül hosszú távon lehetetlen lesz gazdálkodni.

Nincs tudomása arról, hogy a mezőőri feladatok átkerülnek a kamarához és azt nem is tartaná jó döntésnek. Az a hatósági rész kerül át a központhoz, mely arról szól, hogy az önkormányzatok a normatív állami támogatást le tudják hívni. Ha valaki ezt hatékonyan teszi, akkor szinte teljes egészében állami finanszírozásból tudja fedezni a mezőőri feladatok ellátását.

A dűlő utakkal kapcsolatosan elmondja, ahol a gazdák és az önkormányzatok között szoros együttműködés van, ott ezek az utak megfelelően vannak karban tartva, de egyetért azzal, hogy az lenne a jó megoldás, ha valamilyen plusz támogatást kapnának ebből a célból az önkormányzatok, ezért képviselni fogja ezt a felvetést.

A megyében 13% volt a munkanélküli ráta a 2010-es években, most 3% alatt vannak. A munkaerőhiány az ország egész területére jellemző. A külföldi nagy cégek jelenléte bérversenyt generál, így véleménye szerint nem a logisztikai fejlesztések, nem a raktározás a fontos, hanem az agráriumban szereplő vállalkozásoknak azt kellene elérnie, hogy minél magasabb hozzáadott értéket tudjanak megtermelni, hogy versenyképes bérekkel tudják megtartani a munkaerőt és ehhez a feldolgozási szintet növelni kell.

**Pajna Zoltán**

A CIVAQUA programmal kapcsolatosan hamarosan sajtótájékoztatót fog tartani a Tiszántúli Vízügyi Igazgatóság, tehát a program egy része rövidesen indul, ebből a 2,5 Mrd Ft-os összegből a Látókép vízszintje fog emelkedni. Magának a víztárolónak a kapacitását tervezik növelni és az öntözési rendszer is fejlesztésre kerül egy kis mértékben. Továbbá a vízmű a Keleti-főcsatorna kotrása mellett az ott lévő műtárgyaknak a felújítását is tervezi. Ezen a területen ugyanakkor a hódok okozta károk a jelentősek, de a hód is egy védett állat.

A CIVAQUA program tehát folyamatban van, de komoly szakmai vitára lehet számítani, mivel korábban az unió nem járult ahhoz hozzá, hogy felszíni vizeket jóléti célokra használjanak fel.

A rendelkezésre álló 17 Mrd Ft/év forrás nagy része a megyébe érkezik, de nem csak az a kérdés, hogy mikor lesznek öntözhetőek a területek, hanem az is, hogy ennek hozományaként milyen hozzáadott érték teremtődik. A következő időszakban komplexen kell ezeket a folyamatokat meghatározniuk a 2020-2025 fejlesztési tervükben.

***Hozzászólások***

**Antal Szabolcs**

Köszönetét fejezi ki a kamara munkájáért, látható, hogy 2019-ben aktív munkát végeztek, olyan intézkedéseket is meg kellett hozniuk, amelyek nem voltak népszerűek, de azokat az agrártársadalom érdekében meg kellett hozniuk. Többek között ilyen volt a családi gazdaságokon belül a generációváltás előkészítése. Mára a gazdák kiszolgáltatottá váltak, ezért is fontos, hogy a gazdák minden támogatást megkapjanak. Az öntözés már nem azért fontos, hogy többlethozamok legyenek egy-egy gazdaságban, hanem azért, hogy a korábbi átlaghozamok megmaradhassanak. Napjainkban felértékelődött a környezetvédelem, és az az erdőtelepítési támogatás, amely rendelkezésükre áll, a gyengébb mezőgazdasági területek beültetésével maximálisan kihasználható. A 2020-tól életbe lépő változások lehetővé teszik, hogy az elhanyagolt mezőgazdasági területek gazdáit számon kérjék az önkormányzatok. A közelmúltban a Parlamentben jártak a Nemzeti Agrárgazdasági Kamara és a Kereskedelmi és Iparkamara képviselői, melyen ő is, mint küldött részt vett és együttműködési megállapodást írtak alá annak érdekében, hogy a jövőben még jobban erősítsék egymás munkáját.

A mezőgazdasági utak problémájával Hajdúsámson településen is küzdenek, a problémát úgy oldják meg, hogy a gazdákkal rendszeresen találkoznak, mindenki hozza azokat az eszközöket, amivel rendelkezik és közösen végzik el a szükséges munkálatokat.

**Tóth József**

Megköszöni a kamara munkáját, egyetért azokkal a kamarai törekvésekkel, melyekkel a megújulást kezdeményezik és támogatják, hogy a jogszabályváltozások mielőbb bekövetkezzenek.

**Szegi Emma**

A földárverés mindenki számára hozzáférhető volt, hiszen azokra bárki pályázhatott. Kabán 30-40 aranykoronás földek vannak, így vannak ismeretei a mezőgazdaságról, hiszen libatartóként évente 12 ezer libát nevelt fel és ő is áldozata lett a Hajdú-Bét Rt-nek, hiszen az utolsó libaállományt neki sem fizette ki a társaság. Kabán a földárveréseken a legmagasabb árakon, 180 000 Ft/aranykorona értékben keltek el a földek. Mivel jó minőségű földek találhatók a településen, így ha eladó földet hirdetnek meg, arra azonnal van vevő, nincs annyi föld, amennyire igény lenne. Teljesen más volt a föld hasznosítási bérleti szerződés, amelyet húsz évre kötött az állam. Azért volt Kabán 520 ha állami tulajdonú föld, mert amikor a kárpótlási jegyekkel földet lehetett vásárolni, akkor a Kabaiak nem kapták meg időben a kárpótlási jegyeket és a gazdák elestek ettől a lehetőségtől. A szocialista kormány által beígért második földárverés is elmaradt, a gazdákon maradt kárpótlási jegyekért színes tv-t és egyebeket kellett vásárolniuk.

Polgármesterként összehívta az összes fiatal gazdálkodót a településen, polgárjogi társaságokat alapítottak és blokkonként pályáztak a földalapokra. Elmondhatja, hogy a Kabai földeken ma már fiatal gazdálkodók gazdálkodnak. Tehát nem kell általánosítani, mert Kabán nem található olyan terület, amelyet nem művelnek és a földalapú támogatást csak akkor vehetik igénybe, ha gondozva van a földterület.

Sok igazságtalansággal szembesültek korábban ők is, hiszen volt olyan időszak, amikor kormányzati funkcióban lévő embereknek alanyi jogon járt 1500 ha gyep-legelő a Hortobágyon. Nem bérelni kellett, nem volt pályáztatva csak „járt” és persze, hogy voltak sértődések, amikor abból 500 ha-t vissza vett az állam. Úgy gondolja, ahol tisztességesen akarták levezényelni ezt a folyamatot, akkor azoknak meg volt rá a lehetőségük, hogy a gazdákat hozzájuk hasonlóan összefogva bonyolítsák le, ezért nem lehet általánosítani.

**Keresztesy Gergő**

Nem vitatja a Kabai érdemeket, sőt ifjúságpolitikával foglalkozó szakemberként kifejezetten örül annak, hogy van pozitív példa is. Felmenői között is vannak olyanok, akik libázással foglalkoztak, így a családja is a Hajdú-Bét Rt. áldozatává vált. A földárverésekkel kapcsolatosan nagyon sok olyan gazdát ismer, akik tudnának mesélni arról, hogy hogyan is zajlottak le azok. Amit mondott nem támadásnak szánta, csupán a figyelmet szerette volna felhívni arra, amit Antal Szabolcs polgármester is említett, miszerint a gazdák kiszolgáltatottak.

A CIVAQUA programmal kapcsolatos részletes tájékoztatást megköszöni, azért szkeptikus ebben, mert húsz éve nem történik ez ügyben semmi, holott az, az egész megye érdekét szolgálná.

**Pajna Zoltán**

Az elmúlt húsz évben voltak olyan időszakok, amikor egészen közel álltak ahhoz, hogy a program elinduljon. Megállapítja, hogy további hozzászólás, javaslat nincs.

**Kiss László**

Örömmel hallotta, hogy a TIVIZIG egy jelentős bejelentésre készül, ezért megkérdezi, hogy mi akadálya van annak, hogy a vízügyi hatóság a közgyűlésnek beszámoljon a projektjeiről, hiszen az elmúlt évben ez a javaslat nem került az üléstervben elfogadásra. Sajnálatosnak tartja, hogy az agráriumban ma nincs biztos megélhetési lehetőség, a gazdák kiszolgáltatottak és ezen mindenképpen változtatni kell.

**Simon Zoltán**

Megköszöni a kamara tartalmas beszámolóját. Az elhangzott eredmények alapján úgy gondolja, a megyében és az egész országban is a gazdatársadalom stabil alapokon nyugszik. A II. világháború után két radikális tulajdonosváltás ment végbe az országban és ezt figyelembe véve, minden nehézség ellenére Európa élvonalába tartozik mind a termelés intenzitása, mind a termelés minősége tekintetében. Fontosnak tartja a generációváltást és hallhatták, hogy az informatika megjelent a mezőgazdaságban is. Felmerül, hogy miközben egy nagyfokú hatékonyságot szeretnének megjeleníteni, ezzel párhuzamosan hogyan tudnak a biodiverzitásnak eleget tenni. Véleménye szerint az elkövetkező években nagy hangsúlyt kell fektetni arra, hogy egy egészséges egyensúly jöjjön létre a klasszikus iparszerű termelés és a biogazdálkodás között.

Hallhatták azt is, hogy a hízó és baromfi állomány jelentős százalékban van jelen a megyében, azonban mindkettő magas kockázatú állat, hiszen egyiket az ASP, másikat az influenza támadja és ezért nagyon nehéz ezeket új piacokra vinni. Bízik abban, hogy ennek ellenére sikerül piaci helyzetüket megtartani ezen a területen.

**Pajna Zoltán**

Egyeztetni fog a TIVIZIG vezetőjével és amennyiben fogadó kész lesz, akkor napirendre tűzik a tájékoztatót.

**Szólláth Tibor**

Simon Zoltán az iparszerű gazdálkodásról és a biogazdálkodásról, mint két véglet beszélt, azonban felhívja a figyelmet arra, hogy elindult egy olyan szemlélet, miszerint a legnagyobb környezetszennyezés a mezőgazdaságból származik és ezt ahhoz a jelenséghez tudja hasonlítani, miszerint nyugat-európában, aki vadászattal foglalkozik, az majdhogy nem szégyenkezve teszi, nem mer beöltözni a vadász ruhába, mert megszólják érte az emberek.

Elindult egy olyan folyamat, amely a műhús készítését, a lombikban készített ételeket népszerűsíti és ez mindenképpen a mezőgazdaság ellen szól, hiszen e szerint nincs szükség termőföldre, nincs szükség gazdákra, lombikokban minden előállítható. Jómaga nem hisz ebben, a Kárpát-medence éppen arra alkalmas, hogy jó minőségű élelmiszereket állítsanak elő és azt fogyasszák az emberek. Éppen ezért kéri a jelen lévőket, hogy ez ellen a negatív folyamat ellen mindent tegyenek meg.

**Pajna Zoltán**

Megállapítja, hogy további hozzászólás, javaslat nincs.

**Szavazásra teszi fel a megye mezőgazdaságának helyzetéről, valamint a Nemzeti Agrárgazdasági Kamara Hajdú-Bihar Megyei Szervezetének 2019. évi tevékenységéről, aktuális feladatairól szóló tájékoztatót, melyet a közgyűlés 17 igen, 0 nem szavazattal, 4 tartózkodás mellett elfogadva a következő határozatot hozza:**

Száma: 20.02.14/2/0/A/KT

Ideje: 2020 február 14 10:13

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 17 80.95 70.83

Nem 0 0.00 0.00

Tartózkodik 4 19.05 16.67

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 3/2020. (II. 14.) határozata a megye mezőgazdasági helyzetéről, valamint a NAK Hajdú-Bihar Megyei Szervezetének 2019. évi tevékenységéről, aktuális feladatairól szóló tájékoztató elfogadásáról**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ elfogadja a megye mezőgazdasági helyzetéről, valamint a NAK Hajdú-Bihar Megyei Szervezetének 2019. évi tevékenységéről, aktuális feladatairól szóló tájékoztatót.

2./ A közgyűlés felkéri elnökét, hogy a döntésről a Nemzeti Agrárgazdasági Kamara Hajdú-Bihar Megyei Igazgatóságát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020. február 28.

1. ***napirendi pont***

„Együttműködési lehetőségek ismertetése a megyei települések számára a digitalizáció, az innováció és a beszállítóvá válás tárgykörében”

**Pajna Zoltán**

Köszönti Miklóssy Ferenc elnököt, dr. Skultéty Éva titkárt, valamint Dr. Kiss András osztályvezetőt. Felkéri Miklóssy Ferenc urat, tartsa meg előadását.

**Miklóssy Ferenc**

Az előző napirendi pontra visszautalva elmondja, kezdetben a CIVAQUA program egyik projektvezetője volt, így azt jól ismeri. 1970-es években úgy dolgozták ki a programot, hogy Közép-Európa legnagyobb vízügyi térségfejlesztési programja volt. A program egy része megvalósult, hiszen Közép-Európa legnagyobb szivattyútelepe került átadásra. Sajnos a program többi részének a megvalósítása azóta is húzódik, több milliárdos komplex fejlesztésről van szó, de ha megvalósulna, az egész térségnek egy óriási fejlődést adna.

Nagyon büszkék arra, hogy a Debreceni kamara idén lesz 170 éves, és elmondhatja, hogy a kamarák történetében a Debreceni kamara mindig élenjáró volt és szeretnék ezt a hagyományt tovább fejleszteni. Az a megtiszteltetés érte őket, hogy szeptemberben az országos megemlékezés Debrecenben lesz és ezen várhatóan a Miniszterelnök úr is részt fog venni.

Gazdálkodásuk másabb, mint az agrárkamaráé, hiszen önálló jogi személyiséggel, önálló gazdálkodási és döntési jogkörrel rendelkezik. Az országban egyedüliként alakítottak ki területi szervezeteket, ezek hat településen működnek immár húsz éve. Öt településen van helyi irodájuk, ahol a helyi vállalkozói közösséget tudják támogatni rendezvények, szolgáltatási tevékenységek és a Széchenyi Kártya Program által.

A kamara célja, hogy minél nagyobb jövedelemtermelést érjenek el a megyében. Tevékenységük döntő részében a vállalkozások versenyképességének a segítése a feladatuk információik, tanácsadások, előadások, partnerségi kapcsolatok által. Ugyanilyen fontos feladat a kamra számára az átruházott feladatok ellátása, hiszen a kormány jelentős feladatokat bízott rájuk: szakképzési feladatok, békéltető testület működtetése, teljesítmény igazoló szakmai szervezetek, gazdasági felmérések, jogszabályok módosításának kezdeményezése stb.

A tagdíjakból és a kamarai hozzájárulásokból gazdálkodnak, utóbbi évente öt ezer forint, cserébe nagyon sok ingyenes rendezvényt szerveznek. Rendezvényeket Debrecenen kívül is szívesen szerveznek, amennyiben arra igény van, mert azt látják, hogy a vállalkozások érdeklődése nem olyan, amilyennek lennie kellene. Hatékonyság szempontjából a megyei vállalkozások messze elmaradnak a német vagy osztrák vállalkozásokhoz viszonyítva, ezen mindenképpen változtatni kell, ezért is szeretnék a vállalkozásokat inspirálni. Éves szinten kb. 500 Mrd forintból gazdálkodnak, non-profit szervezetként működnek és senki nem kap tiszteletdíjat a munkájáért.

A beszállítói fórumok célja az, hogy megismertessék, a helyi vállalkozások hogyan válhatnak beszállítóvá. Létrehozták a román-magyar határ menti gazdasági régiót, mely együttesen 4 millió fős régió. A határon túli régiók közül pl. Temesvár-Arad-Kolozsvári fejlettségben már meghaladta Győr-Fejér megye fejlettségét. Számára is meglepő volt, hogy a 2018-as külkereskedelmi forgalomban első helyen Németország, míg második helyen Románia volt a partnerük, ezért a velük való együttműködés fontos számukra. Mivel több határ menti település önkormányzatának van kapcsolata határon túli településekkel, szeretnék minél szélesebb gazdasági területre kiterjeszteni az együttműködést. A visegrádi országok második legnagyobb városaival hasonló együttműködést kezdeményeztek (Brno, Krakkó, Kassa), hiszen van mit tanulniuk tőlük is.

A vállalkozásokat is arra kell ösztönözniük, hogy komolyan kell tanulniuk, hiszen a környezet gyors fejlődésen megy keresztül, és ha nem fejlesztik a vállalkozásaikat, akkor igen hamar lemaradnak. Egy amerikai közgazdász azt mondta, globalizáció van, azt adottságként figyelembe kell venni, globalizációban az az ország nem marad le, akinek magas szintű az oktatása, magas szintű a kutatásfejlesztése és ezek az eredmények nemzeti elkötelezettségű cégeken keresztül érvényesülnek. Ezt is figyelembe véve együttműködési megállapodást kötöttek a Debreceni Egyetemmel, melynek célja, hogy olyan szakmai együttműködéseket alakítsanak ki, melybe bevonnak vállalkozásokat, hogy a megyében lévő kutatások vagy a vállalkozások által érkező ötletek megvalósulhassanak.

A kamara csatlakozott ahhoz a hálózathoz, melynek 62 ország tagja és ezt az internetes felületet biztosítják a vállalkozások részére is, így a világ minden tájáról megismerhetik, illetve népszerűsíthetik a termékeiket. A humán tőkének nagy szerepe van, a magyar munkaerőt újra fel kell értékelni és csökkenteni kell azok számát, akik az iskolából kikerülve semmilyen végzettséggel nem rendelkeznek. Együttműködéseiket szeretnék még tovább bővíteni, az elmúlt évben harminc települést kerestek fel, jó néhány polgármesterrel folyamatosan kapcsolatban vannak és szeretnék helybe vinni azokat az ismereteket, melyek által a helyi vállalkozásokat segíthetik.

Több rendezvényük is lesz a közeljövőben és szeretnék, ha azon minél több vállalkozó venne részt a megyéből. Kéri minden jelenlévőtől, hogy legyenek egymás partnerei és mindenki érezzen elkötelezettséget a gazdaság fejlesztése érdekében, mert csak közösen lehet előbbre lépni. Mottóként azt írta magának, hogy a települések akkor lesznek sikeresek, ha az ott lévő vállalkozások is sikeresek és ezt kívánja mindannyiuknak.

**Pajna Zoltán**

Kéri a közgyűlés tagjait, tegyék meg hozzászólásaikat.

***Kérdések***

**Kiss László**

A Horizon-Europe programon belül közvetlenül pályázható források is elérhetők a vállalkozások számára, van-e tudomása arról, hogy a megyei vállalkozások mennyire voltak sikeresek ebben.

**Miklóssy Ferenc**

A megyei vállalkozások elég jól szerepeltek, természetesen ezt a számot lehetne még tovább növelni, márciusban éppen ezért rendezik meg azt a tájékoztató fórumot, melyre pályázatíró cégeket is elhívnak, hogy a vállalkozások még jobban megismerjék azokat a lehetőségeket, melyeket pályázatokon keresztül érhetnek el. Kezdeményezik a kormánynál, hogy növelje meg azokat a forrásokat, melyek technológia és innováció fejlesztésre irányulnak, hogy a vállalkozók versenyképességének növelése ezzel is elősegítésre kerüljenek.

***Hozzászólások***

**Szegi Emma**

Megköszöni a kereskedelmi és iparkamara munkáját, örömmel látják, hogy az innováció előtérbe került, ezt támasztja alá az is, hogy létrehozták az innovációs és technológiai minisztériumot. Kabán fejlett biotechnológiai üzem létesül, véleménye szerint az ország kitörésének ez lehet az útja. A vállalkozóktól pozitív visszajelzéseket kap egy- egy vállalkozói fórum után, hiszen azon találkozhatnak a kis vállalkozások a nagy vállalkozókkal és olyan ismeretekre tehetnek szert, melyet máshonnan nem is tudnának megszerezni, és akár beszállítókká is válhatnak. Ezért ezeket a lehetőségeket nagyon hasznosnak tartja, mert a vállalkozók örülnek a pályázati lehetőségeknek. Külön megköszöni Miklóssy Ferencnek azt a segítséget, melyet polgármesterként kap tőle.

**Kiss László**

Ami elhangzott, az egyértelműen a FIDESZ-KDNP szegénységi bizonyítványa, miszerint egyértelműen lemarad az ország. Az unióban a vállalkozások több, mint fele innovatív, míg Magyarországon ez az arány csak 30% és ebben nagy szerepe van a kényszervállalkozásoknak, amikor nem az ötlet szüli az üzletet. A hazai innováció közel ¾-ét a nagyvállalatok realizálják, a sokat szidott multik, melyek külföldi tulajdonban vannak. Egyetért azzal, hogy Magyarország esélye a tudás és az innováció, támogatják ezt az irányvonalat.

**Pajna Zoltán**

Nem gondolja, hogy a kormányzat a felelős azért, hogy a vállalkozások mennyire innovatívak. Több olyan vállalkozói fórumon is részt vett, ahol felmérték, hogy mi a legfontosabb a vállalkozóknak. Legtöbben azt fogalmazták meg, hogy a pályázatokkal kapcsolatosan szeretnének minél több információt kapni és csak 29%-nak volt az fontos, hogy olyan ágazati információkra van szüksége, melyek segítik a vállalkozás előbbre jutását.

A Debreceni Egyetem hatalmas tudásbázissal rendelkezik, az ott dolgozó kutatók nem csak a jelen, hanem a jövő technikáját is kutatják és ezt a tudást ki kell használni, élni kell ezzel a lehetőséggel.

Sokan úgy indítják el vállalkozásukat, hogy azt nem tervezik meg előre, ezért is van sok kényszervállalkozó, tehát nem a kormányzatot kell ezért felelősségre vonni. Kormányzati szinten lehet átcsoportosítani forrásokat, de fontos, hogy a vállalkozások is aktívak legyenek, mert vannak olyan pályázati lehetőségek, melyekkel nem élnek a vállalkozások, ezért is fontos, hogy a lehetőségeket minél szélesebb körben megismertessék a vállalkozókkal. A technológiák gyorsan változnak és ehhez igazodni kell mindenkinek, mert ahogy el is hangzott,lemaradnak a versenyben.

A kamara éppen ezért tart rendezvényeket, hogy ezekre az új ismeretekre a vállalkozások szert tegyenek, de ha nem látogatják ezeket a rendezvényeket, akkor mindez hiába, tehát itt csak együttes munkával érhetnek el eredményeket.

**Ménes Andrea**

Úgy tűnik számára, mintha Kiss László egy-egy cikket olvasna itt-ott és azokat általánosítva ismertetné a megye a településeire vonatkoztatva. Vidéken polgármesterként azon dolgoznak, hogy olyan környezetbarát körülményeket teremtsenek, melyek odavonzzák a vállalkozásokat. Mindkét kamara nagy erőfeszítést tesz azért, hogy a megváltozott körülményekhez igazítsák a vállalkozásokat. Kényszervállalkozások legfőképp a rendszerváltozást követően jöttek létre, amikor a nagy gyárak, vállalatok megszűntek és az ott dolgozók nem tudtak mit kezdeni magukkal. Ma már egészen más kihívások vannak és ezekre az a válasz, amit az előterjesztés is tartalmaz, miszerint tanulni, fejlődni kell és ehhez adott az egyetem, az ott lévő tudásbázis, mely segítséget tud mindehhez adni. A digitalizáció nagyon fontos, a vidéki vállalkozók nem rendelkeznek azokkal a digitális ismeretekkel és éppen ezek miatt esnek el lehetőségektől és ebben próbál segíteni a kamara, hogy eljuttassák az emberekhez ezeket az ismereteket.

**Miklóssy Ferenc**

A kamara mindig is egy párti volt, a vállalkozók pártjáé, ezt elvszerűen képviselik. A GDP tekintetében Ausztria és Magyarország hasonló, azonban Ausztriában 230 ezer vállalkozó van, míg Magyarországon 640 ezer és ez mutatja a magyar vállalkozások hatékonyságát. Stratégiai gondolkodásban, innovációs szemléletben, kooperációs együttműködési készségben a magyar vállalatok le vannak maradva a nyugat európai vállalkozásoktól. Ezt a lemaradást igyekszik a kamara csökkenteni.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel az együttműködési lehetőségek ismertetéséről a megyei települések számára a digitalizáció, az innováció és a beszállítóvá válás tárgykörében szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/3/0/A/KT

Ideje: 2020 február 14 10:56

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 4/2020. (II. 14.) határozata az együttműködési lehetőségek ismertetése a megyei települések számára a digitalizáció, az innováció és a beszállítóvá válás tárgykörében**

A Hajdú-Bihar Megyei Önkormányzat Közgyűlése a területfejlesztésről és területrendezésről szóló 1996. évi XXI. törvény 4. §-a, 11. § (1) bekezdés bg) pontja és 13/A. § (1) bekezdése alapján

1./ támogatja a Hajdú-Bihar Megyei Kereskedelmi és Iparkamara kezdeményezését, miszerint a megye versenyképességének növelése érdekében a megye településein található vállalkozásokat további szolgáltatásokkal segíti a digitalizáció, az innováció és a beszállítóvá válás területén.

2./ Felkéri a közgyűlés elnökét, hogy a megyei önkormányzat koordinációs feladatkörében segítse elő a kamara által nyújtott szolgáltatások minél szélesebb körben való megismertetését.

**Végrehajtásért felelős:** Pajna Zoltán, a megyei közgyűlés elnöke

**Határidő:** folyamatosan

**Pajna Zoltán**

**11.00-kor szünetet rendel el.**

**11.20-kor folytatódik az ülés.**

1. ***napirendi pont***

„A Hajdú-Bihar Megyei Önkormányzat 2020. évi költségvetési rendeletének elfogadása”

**Pajna Zoltán**

Felkéri Már Norbertet, a Közgazdasági Osztály vezetőjét, tegye meg kiegészítését.

**Már Norbert**

Az előző évhez képest változás, hogy a minimálbér bruttó 149.000 Ft-ról 161.000 Ft-ra, a garantált bérminimum pedig bruttó 195.000 Ft-ról 210.000 Ft-ra emelkedett. A szociális hozzájárulási adót illetően 17,5 %**-**kal számoltak, de várható, hogy 2020. július 1-től lecsökken 15,5%-ra.A köztisztviselői illetményalap nem változott, 38.650 Ft, de az önkormányzat saját forrásai terhére magasabb összegben is megállapíthatja azt. A garantált bérminimum eléréséhez 68.000 Ft illetményalapra lenne szükség. A cafetériában sincs változás, bruttó 200.000 Ft adható adómentesen.

Az önkormányzat finanszírozásában némi változás történt, hiszen a 283 millió Ft helyett311,1 millió Ft-ból gazdálkodhatnak, ez 28,1 M Ft többletet jelent. Továbbra is megmaradt a 300 M Ft megyei tartalék címen, illetve új előirányzat a megyei önkormányzatok fejlesztési feladatainak támogatása, mely szintén 300 millió Ft és mindkettő pályázat útján érhető el. A központi költségvetésből kiolvasható, hogy a megyei önkormányzatok 1 Mrd Ft-tal több forrásból gazdálkodhatnak 2020-ban.

A költségvetésre vonatkozóan jogszabályi változások nincsenek. A megyei önkormányzat 2020. évi összes bevétele 1.313.081 ezer Ft, melyből a költségvetési bevételek összege 1.058.239 ezer Ft, míg a finanszírozási bevételek összege 254.842 ezer Ft.

Ezzel szemben a kiadási oldal 1.313.081 Ft, amelyből a költségvetési kiadások összege 1.300.637 Ft, a finanszírozási kiadások összege pedig 12.444 Ft.

A költségvetés 34 alköltségvetésből épül fel, melyből 31 pályázatot tartalmaz: 9 nemzetközi, 20 hazai uniós, 2 hazai költségvetésű pályázatot. Ezek a pályázatok 95 és 100 %-os támogatási intenzitásúak. A 972,9 M Ft pályázati kiadáshoz 6,2 M Ft önerő társul. Nincs bizonytalan bevétel a költségvetésben, a bevételi és kiadási előirányzatok megalapozottak, költségvetési egyensúly biztosított.

A költségvetés finanszírozása a központi támogatásból, a hazai uniós támogatásból, itt minden esetben előleget igénylünk, a nemzetközi pályázatokból, ezek utófinanszírozottak, 8-10 hónapos átfutási idővel kell számolni és az előző évi maradványból történik, tehát 2020-ban finanszírozási problémával sem kell számolniuk. Illetve költségvetési és finanszírozási kockázattal sem számol.

A 2020. évi költségvetés stabil, minden adott, hogy az sikeresen megvalósuljon, melyhez kéri a közgyűlés támogatását.

**Pajna Zoltán**

Kéri a közgyűlés tagjait, tegyék meg hozzászólásaikat.

***Hozzászólások***

**Tóth József**

A DK képviselőcsoport véleménye szerint lényegi változás nincs az előző évihez képest. A költségvetés megalapozott, egyensúlyban van, forráshiányt nem tartalmaz. A költségvetést készítők szakszerű, megalapozott munkát végeztek, így ebből a megközelítésből nem lehet ellene szavazni. Véleménye szerint azonban mind szaktudásban, mind kapcsolatrendszerben sokkal több feladat ellátására lenne képes a megyei önkormányzat. Több hatáskört és több forrás feletti rendelkezést, ezáltal nagyobb befolyást a megye történéseibe kellene a megyei önkormányzatoknak adni. Ebből a megközelítésből viszont nem támogatható a költségvetés, ugyanakkor sajnálatos, hogy a tendencia tovább kívánja szűkíteni az önkormányzatok lehetőségeit, érti ezalatt az iparűzési adókkal beharangozott változásokat. Ezek az intézkedések tovább gyengítik az önkormányzatok önállóságát, források feletti szabad rendelkezés jogát, nem az önkormányzatok érdekeit szolgálja, mely ellen szólni kell, és arra kér minden képviselőt, adjon ennek hangot.

**Pajna Zoltán**

A megyei önkormányzat költségvetése négyszerese annak, amennyit az államtól kap, nagyon sok önként vállalt feladatot végeznek, maguk pályáznak, azt senki nem erőlteti rájuk. Ezért nem mondhatják, hogy nem változott a költségvetésük az előző évhez képest és tovább keresik azokat a feladatokat, melyeket el tudnak látni. Bízik abban, hogy a következő hónapokban újabb feladatokat kap az önkormányzat.

**Demeter Pál**

A tervezet stabil, jól megalapozott, mely teljesíthető, ezért köszönetét fejezi ki a hivatal munkatársainak. A rendszert illetően kritikusak, hiszen az állami normatíva összege nem jelentős, így az is nagy dolog, hogy az az előző évihez képest 28 M Ft-tal nőtt, mely nagyban a közgyűlés elnöke lobby tevékenységének köszönhető. Bár a rendszert illetően kritikusak, tudomásul kell venni a jelenlegi helyzetet és a Jobbik frakció támogatja a 2020. évi költségvetést.

**Pajna Zoltán**

A lobby tevékenységben a jegyző és a közgazdasági osztály vezetője segítette munkáját, hiszen valamennyi megyei önkormányzat helyzetét javítani kívánták, nem csak a Hajdú-Bihar megyeit. Az élére kívánnak állni a megyei önkormányzatot érintő kérdésekben, ezért ha bárkinek van ilyen irányú javaslata, azt örömmel várják. Úgy gondolja, a MÖOSZ-on keresztül erre most még nagyobb lehetőségük lesz.

**Ménes Andrea**

A Fejlesztési, Tervezési és Stratégiai Bizottság az előterjesztés elfogadását javasolja. Az évek során az önkormányzat feladata megváltozott, emlékszik azokra az évekre, amikor hatalmas forrás hiánnyal és azzal küzdöttek, hogyan tudják a Kenézy kórházat megfelelően menedzselni. Véleménye szerint hasznos munkát végeznek, 31 pályázatot kezelnek, ezek által minden településsel élő kapcsolatban állnak és megnégyszerezte a bevételét. Tehát nem arról van szó, hogy csak elköltik az állami normatívát, hanem arról, hogy saját bevételekre tettek szert a pályázatok által és erre büszkék lehetnek, hiszen az nagyobb stabilitást ad a költségvetésüknek.

**Pajna Zoltán**

A fejlesztési ügynökségnek további 230 M Ft nettó árbevétele volt az elmúlt évben, és azoknál az önkormányzatoknál, ahol ezeket a feladatokat a hivatal keretein belül látták el, ott súlyos forrás hiánnyal kellett megküzdeniük. Ha az ügynökség létszámát is hozzá veszik a hivatal létszámához, akkor már közel 50 ember mindennapi munkáját kell szervezni, mely nem kis feladat, holott csak 14 főre vállalhatnak kötelezettséget. Ugyanakkor a munkatársak megbecsülésében is előbbre tudtak lépni és ez azért is fontos, mert munkaerőhiány van és nehéz megtartani a jó munkaerőt, és erre is figyelniük kell. Bízik abban, hogy a hátralévő években tovább tudják erősíteni a pozitív jövőképet. Megállapítja, hogy az előterjesztéshez további hozzászólás, javaslat nincs.

**Szavazásra teszi fel a megyei önkormányzat gazdasági stabilitásáról szóló határozati javaslatot, melyet a közgyűlés 17 igen, 0 nem szavazattal, 4 tartózkodás mellett elfogadva a következő határozatot hozza:**

Száma: 20.02.14/4/0/A/KT

Ideje: 2020 február 14 11:52

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 17 80.95 70.83

Nem 0 0.00 0.00

Tartózkodik 4 19.05 16.67

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 5/2020. (II. 14.) határozata a megyei önkormányzat gazdasági stabilitásáról**

A Hajdú-Bihar Megyei Önkormányzat Közgyűlése az államháztartásról szóló 2011. évi CXCV. törvény 29/A. §-a alapján

1./ megállapítja, hogy a Hajdú-Bihar Megyei Önkormányzatnak a 2020. évi költségvetési évet követő három évben saját bevétele nem várható.

2./ Megállapítja, hogy a Hajdú-Bihar Megyei Önkormányzatnak a Magyarország gazdasági stabilitásáról szóló 2011. évi CXCIV. törvény 8. § (2) bekezdése szerinti adósságot keletkeztető ügyleteiből eredő fizetési kötelezettsége a 2020. évi költségvetési évet követő három évben várhatóan nem keletkezik.

**Szavazásra teszi fel a Hajdú-Bihar Megyei Önkormányzat 2020. évi költségvetési rendeletének elfogadásáról szóló rendelet-tervezetet, melyet a közgyűlés 17 igen, 0 nem szavazattal, 4 tartózkodás mellett elfogadva a következő rendeletet alkotja:**

Száma: 20.02.14/4/0/A/KT

Ideje: 2020 február 14 11:52

Típusa: Nyílt

**Rendelet; Elfogadva**

Minősített

**Eredménye Voks: Szav% Össz%**

Igen 17 80.95 70.83

Nem 0 0.00 0.00

Tartózkodik 4 19.05 16.67

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**Hajdú-Bihar Megyei Önkormányzat Közgyűlésének**

**1/2020. (II. 17.) önkormányzati rendelete**

**a Hajdú- Bihar Megyei Önkormányzat 2020. évi költségvetéséről**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 5. mellékletében meghatározott véleményezési jogkörében eljáró, Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

**1. Az Önkormányzat összevont kiadásai és bevételei**

1. **§**
2. Az önkormányzat közgyűlése (továbbiakban: Közgyűlés) az önkormányzat 2020. évi költségvetését 1.058.239 ezer forint költségvetési bevétellel és 1.300.637 ezer forint költségvetési kiadással hagyja jóvá.
3. A Közgyűlés megállapítja, hogy a költségvetési bevételek és kiadások egyenlege 242.398 ezer forint hiány. A költségvetési hiány összegéből 110.746 ezer forint a működési költségvetés, 131.652 ezer forint a felhalmozási költségvetés hiánya.
4. A Közgyűlés a költségvetési hiányt belső forrásból, 242.398 ezer forint maradvány igénybevételével finanszírozza, az e célt szolgáló finanszírozási bevételek összege 242.398 ezer forint.
5. A Közgyűlés megállapítja, hogy a finanszírozási kiadások összege 12.444 ezer forint, amelyet maradvány igénybevételével finanszíroz.
6. A Közgyűlés a (3) és (4) bekezdésben rögzítettekre tekintettel a finanszírozási bevételek összegét 254.842 ezer forintban állapítja meg.

**2. §**

1. A megyei önkormányzat működési költségvetése:

a) működési költségvetési bevételek mindösszesen: 1.057.069 ezer forint

b) működési költségvetési kiadások mindösszesen: 1.167.815 ezer forint

c) működési költségvetési egyenleg (hiány): - 110.746 ezer forint

1. A megyei önkormányzat felhalmozási költségvetése:

a) felhalmozási költségvetési bevételek mindösszesen: 1.170 ezer forint

b) felhalmozási költségvetési kiadások mindösszesen: 132.822 ezer forint

c) felhalmozási költségvetési egyenleg (hiány): - 131.652 ezer forint

1. Az önkormányzat és az önkormányzati hivatal összevont bevételeinek és kiadásainak kiemelt előirányzatait a rendelet 1. melléklete tartalmazza.
2. Az önkormányzat bevételeinek és kiadásainak kiemelt előirányzatait a rendelet 2. melléklete tartalmazza.
3. A Közgyűlés az önkormányzat irányítása alá tartozó Hajdú-Bihar Megyei Önkormányzati Hivatal költségvetési és finanszírozási bevételeit, kiadásait a rendelet 3. melléklete szerint állapítja meg.
4. A Közgyűlés megállapítja, hogy adósságot keletkeztető ügyletből származó kötelezettsége nincs és 2020. évben ilyen ügyletet nem tervez.
5. A Közgyűlés a Hajdú-Bihar Megyei Önkormányzati Hivatal részére 260.540 ezer forint irányító szervi támogatást (intézményfinanszírozást) biztosít.
6. A Közgyűlés a 2020. évi költségvetésben 4.000 ezer forint általános tartalékot különít el.
7. A Közgyűlés az önkormányzat európai uniós forrásból finanszírozott támogatással megvalósuló projektjeinek bevételeit és kiadásait a rendelet 4. melléklete szerint állapítja meg, amelynek további részletezését az 5. melléklet és a 6. melléklet rögzíti.
8. Az önként vállalt feladatokat és azok kiadásait a rendelet 7. melléklete tartalmazza.
9. A Közgyűlés a 2020. évi költségvetésben 70.200 ezer forint működési célú támogatást állapít meg a rendelet 8. melléklete szerint.
10. A Közgyűlés az önkormányzat 2020. évi beruházásait, felújításait beruházásonként a rendelet 9. melléklete szerint állapítja meg.

**2. A közgyűlés hivatalára vonatkozó szabályok**

**3. §**

1. A Közgyűlés az önkormányzat hivatalának 2020. évi költségvetési bevételeit 645 ezer forintban, költségvetési kiadásait 263.679 ezer forintban határozza meg. A költségvetés egyenlege 263.034. ezer forint hiány, amelyet 2.494 ezer forint maradvány igénybevételével, valamint 260.540 ezer forint irányító szervi támogatással finanszíroz a rendelet 3. melléklete szerint.
2. A Közgyűlés 2020. évre vonatkozóan:
3. a hivatal felsőfokú iskolai végzettségű köztisztviselőinek illetménykiegészítését a köztisztviselő alapilletményének 30 %-ában,
4. a hivatal érettségi végzettségű köztisztviselőinek és ügykezelőinek illetménykiegészítését a köztisztviselő alapilletményének 10%-ában határozza meg.
5. A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 140. § (1) bekezdés g) pontja alapján a jegyző e rendeletben megtervezett irányító szervi támogatást (intézményfinanszírozást) a tényleges szükségletekhez igazítva (teljesítésarányosan) gondoskodik az önkormányzati hivatal pénzellátásáról.
6. A közgyűlés az önkormányzati hivatal 2020. évi engedélyezett létszámát 30 főben állapítja meg.
7. **A költségvetés végrehajtásának szabályai**

**4. §**

1. Az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) 51. § (1) bekezdésében meghatározott rovatok terhére a költségvetési évben az önkormányzat esetében bruttó 1.200 ezer Ft, önkormányzati hivatal esetében bruttó 45.220 ezer Ft összeghatárig vállalható kötelezettség.
2. A Közgyűlés az önkormányzat bevételeinek és kiadásainak módosítási jogát a közgyűlés elnökére ruházza át, amelyet az Áht. 30. § (3) bekezdésében, valamint az Ávr. 34/A. §-ban meghatározott rendelkezések figyelembevételével jogosult gyakorolni.
3. A Közgyűlés az önkormányzat kiadási előirányzatai közötti átcsoportosítás jogát a közgyűlés elnökére ruházza át. Az így végrehajtott átcsoportosítások csak az adott költségvetési évben érvényesülő hatással bírnak, a következő költségvetési évek előirányzatait nem érinthetik.
4. A Közgyűlés az önkormányzat költségvetésében megtervezett általános tartalékkal kapcsolatos átcsoportosítás jogát a közgyűlés elnökére ruházza át.
5. A Közgyűlés 2020. évben a cafetéria-juttatás mértékét 200.000 forint/fő/év összegben, a Hajdú-Bihar Megyei Önkormányzati Hivatalnál foglalkoztatott közszolgálati dolgozókat, valamint a Hajdú-Bihar Megyei Önkormányzat Közgyűlése foglalkoztatási jogviszonyban álló tisztségviselőit megillető juttatásokról, támogatásokról szóló 3/2016. (IV. 4.) önkormányzati rendelet 3. § (1) bekezdésének bf) alpontjában meghatározott juttatás mértékét 65.000 forint/fő/év összegben állapítja meg. A juttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is.
6. A Közgyűlés a fizetési számlához kapcsolódó bankszámla hozzájárulás mértékét 2020. évben bruttó 1.000 forint/fő/hóban határozza meg.

(7) A Közgyűlés a kitüntető díjak alapításáról és adományozásáról szóló 7/2016. (VI. 27.) önkormányzati rendeletével alapított, a „Hajdú-Bihar Megye Önkormányzatának Emlékérme” „Hajdú-Bihar Megye Rendőre” felirattal kitüntető díjhoz kapcsolódó pénzjutalom bruttó összegét 100.000 Ft/fő összegben állapítja meg.

**5. §**

1. E rendelet 8. mellékletében szereplő előirányzatok közül a bizottság dönt a bizottság által felhasználható előirányzatról, a közgyűlés elnöke dönt az elnöki hatáskörben felhasználható előirányzatokról.
2. A támogatások felhasználásának ellenőrzése a támogatást nyújtó feladata.
3. A bevételek beszedésekor, a kiadások teljesítésekor lehetőség szerint készpénzkímélő fizetési módokat kell alkalmazni.
4. Az Áht. 109. § (6) bekezdésében kapott felhatalmazás alapján az önkormányzat és az önkormányzati hivatal házi pénztárából gazdasági eseményenként maximum 200 ezer forint összeghatárig a K1 Személyi juttatások, K3 Dologi kiadások, valamint K6 Beruházások kiemelt előirányzatra elszámolható kiadások, valamint az ezekre adott előlegek teljesíthetőek készpénzben, abban az esetben, amennyiben a bankszámlára történő utalás valamely oknál fogva nem lehetséges.
5. Az (4) bekezdésben rögzített esetek kivételével készpénz csak abban az esetben fizethető ki, amennyiben arra az önkormányzat esetében az elnök, az önkormányzati hivatal esetében a jegyző külön engedélyt ad. Ebben az esetben a készpénzben történő kifizetés szükségességét és indokát külön dokumentálni kell, és azt a kifizetés dokumentumaihoz csatolni szükséges.
6. **Záró rendelkezések**

**6. §**

1. A Közgyűlés megbízza elnökét és a jegyzőt, hogy az e rendeletben megállapított szabályoknak megfelelően gondoskodjon a költségvetési gazdálkodás operatív végrehajtásáról.

(2) E rendelet a kihirdetést követő napon lép hatályba, rendelkezéseit 2020. január 1-jétől kell alkalmazni.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a megyei közgyűlés elnöke** |

















1. ***napirendi pont***

„A „Maradj Hajdú-Biharban” ösztöndíjról szóló önkormányzati rendelet módosítása”

**Pajna Zoltán**

12 EFOP-os pályázatban van benne az önkormányzat, kiegészítő tevékenységeket végeznek, sportnap, egészségnap, ösztöndíj, ezek által ott vannak a településeken. Eddig 295 fiatal kapott 50 ezer Ft-os támogatást, most lehetőség van arra, hogy további 1500 fő kapjon támogatást. A rendelet módosítása néhány jogszabály megváltozása miatt indokolt, azt szeretnék, hogy a pályázók júniusig megkapják az ösztöndíjat. Kéri a közgyűlés tagjait tegyék meg hozzászólásaikat.

***Hozzászólások***

**Szörényi Károly**

Milyen hatásfokkal számolnak, hogy ez által az 50 ezer Ft-tal, hány diák marad a megyében. Véleménye szerint ez az összeg nem olyan jelentős, hogy olyan hozadéka is legyen, mint amilyet várnának. Örülnek annak, hogy további 1500 főnek tervezik adományozni az ösztöndíjat, de véleményük szerint ez az összeg nem befolyásolja azt, hogy itt maradnak vagy elmennek a diákok.

Véleménye szerint versenyképes fizetéssel lehet a megyében tartani az embereket, de ez azzal is összefügg, hogy olyan vállalkozók legyenek, akik ezeket a kereseteket meg tudják adni.

Természetesen megszavazzák az előterjesztést, mert fontosnak tartják, hogy közvetlenül támogassák a lakosokat, de nem tartja valószínűnek, hogy ez a támogatás hozza azokat az eredményeket, amit várnak tőle.

**Pajna Zoltán**

Természetes, hogy 50 ezer forinttal nem lehet senkit itt tartani, de ott volt, amikor a gyerekek aláírták a szerződéseket és látszott, hogy nagyon örültek neki, nagyon sokat jelentett nekik ez az összeg, mert azt érezték, hogy odafigyelnek rájuk. Úgy alkották meg a rendeletet, hogy azzal ne korlátozzák őket, hiszen csak egy év az az idő, amíg itt kell maradniuk, nem kell visszafizetniük a támogatást, az átadáskor büszkén fotózkodtak a polgármesterekkel, nem beszélve arról, hogy a pályázathoz csatolniuk kell egy jövőképet, mely arra ösztönzi őket, hogy tervezzék meg a jövőjüket, tervezzék meg, hogy mit, hol akarnak elérni. Jelképes jelentése van az ösztöndíjnak és bízik benne, hogy a továbbiakban is sikeres lesz.

**Bulcsu László**

A pályázati feltételeket ismerik a fiatalok és ennek ellenére van, ahol ötszörös, illetve háromszoros a túljelentkezés. Tehát mindenki tudta, hogy mire pályázik és olyan gyakorlatot indítottak el, mely mindenképpen sikeresnek mondható.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a „Maradj Hajdú-Biharban”ösztöndíjról szóló önkormányzati rendelet módosításáról szóló rendelet-tervezetet, melyet a közgyűlés 21 igen, 0 nem szavazattal, 0 tartózkodás mellett elfogadva a következő rendeletet alkotja:**

Száma: 20.02.14/5/0/A/KT

Ideje: 2020 február 14 12:04

Típusa: Nyílt

**Rendelet; Elfogadva**

Minősített

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**Hajdú-Bihar Megyei Önkormányzat Közgyűlésének**

**2/2020. (II. 17.) önkormányzati rendelete**

**a „Maradj Hajdú-Biharban!” ösztöndíjról szóló 2/2019. (II. 4.) önkormányzati rendelet módosításáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és d) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 5. mellékletében meghatározott véleményezési jogkörében eljáró Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

**1. §**

A „Maradj Hajdú-Biharban!” ösztöndíjról szóló 2/2019. (II. 4.) önkormányzati rendelet (a továbbiakban: Rendelet) 3. §-ának 1. pontja helyébe a következő rendelkezés lép:

*[E rendelet alkalmazásában:]*

„1. *középfokú iskola*: a nemzeti köznevelésről szóló 2011. évi CXC. törvény 7. § (1) bekezdés c)-f) pontjában meghatározott köznevelési intézmény, valamint a szakképzésről szóló 2019. évi LXXX. törvény 16. § (1)-(2) bekezdésében meghatározott szakképző intézmény;”

**2. §**

(1) A Rendelet 4. § (5) bekezdése helyébe a következő rendelkezés lép:

„(5) Az ösztöndíjrendszer működtetésével összefüggő valamennyi adminisztratív feladatot a Hajdú-Bihar Megyei Önkormányzati Hivatal látja el és az így kezelt személyes adatok 2027. december 31. napjáig, de legkésőbb a számviteli bizonylatokra vonatkozó 8 éves megőrzési kötelezettség lejártáig kerülnek megőrzésre.”

(2) A Rendelet 8. § (3) bekezdése helyébe a következő rendelkezés lép:

„(3) Az Önkormányzat a pályázati felhívást, a pályázatok benyújtására nyitva álló határidő meghosszabbításáról szóló közleményt elektronikus levélben megküldheti a 2. § a) pontjában meghatározott középfokú iskolák számára, valamint a 2. § b) pontja szerinti felsőoktatási intézmények közül legalább a Hajdú-Bihar megyében székhellyel vagy telephellyel rendelkező intézmények részére is.”

(3) A Rendelet 9. § (3) bekezdésének a) pontja helyébe a következő rendelkezés lép:

*[A pályázati adatlaphoz csatolni kell:]*

„a) a pályázó lakcímkártyájának lakóhelyet igazoló oldalának egyszerű másolatát;”

**3. §**

A Rendelet 1. melléklete helyébe e rendelet 1. melléklete lép.

**4. §**

E rendelet a kihirdetését követő napon lép hatályba.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a megyei közgyűlés elnöke** |

1. melléklet a 2/2020. (II. 17.) önkormányzati rendelethez

(1. melléklet a 2/2019. (II. 4.) önkormányzati rendelethez)

**A „Maradj Hajdú-Biharban!” ösztöndíjprogramban részt vevő települési önkormányzatok**

**1.** **Az EFOP-1.5.3-16-2017-00010 azonosítószámú projekt konzorciumát alkotó települési önkormányzatok**

* 1. Bihardancsháza Község Önkormányzata

1.2 Biharnagybajom Községi Önkormányzat

1.3 Földes Nagyközség Önkormányzata

1.4 Kaba Város Önkormányzata

1.5 Nagyrábé Nagyközség Önkormányzata

1.6 Tetétlen Községi Önkormányzat

**2.** **Az EFOP 1.5.3-16-2017-00012 azonosítószámú projekt konzorciumát alkotó települési önkormányzatok**

2.1 Komádi Városi Önkormányzat

2.2 Körösszakál Községi Önkormányzat

2.3 Körösszegapáti Nagyközségi Önkormányzat

2.4 Magyarhomorog Községi Önkormányzat

2.5 Mezősas Községi Önkormányzat

**3.** **Az EFOP-1.5.3-16-2017-00014 azonosítószámú projekt konzorciumát alkotó települési önkormányzatok**

3.1 Folyás Község Önkormányzata

3.2 Görbeháza Község Önkormányzata

3.3 Hajdúböszörmény Város Önkormányzata

3.4 Újszentmargita Község Önkormányzata

3.5 Újtikos Községi Önkormányzat

**4.** **Az EFOP-1.5.3-16-2017-00017 azonosítószámú projekt konzorciumát alkotó települési önkormányzatok**

4.1 Báránd Községi Önkormányzat

4.2 Bihartorda Községi Önkormányzat

4.3 Püspökladány Város Önkormányzata

4.4 Sárrétudvari Nagyközség Önkormányzata

4.5 Szerep Községi Önkormányzat

**5.** **Az EFOP-1.5.3-16-2017-00021 azonosítószámú projekt konzorciumát alkotó települési önkormányzatok**

5.1 Egyek Nagyközség Önkormányzata

5.2 Hajdúnánás Városi Önkormányzat

5.3 Hortobágy Község Önkormányzata

5.4 Polgár Város Önkormányzata

5.5 Tiszacsege Város Önkormányzata

5.6 Tiszagyulaháza Község Önkormányzata

**6.** **Az EFOP-1.5.3-16-2017-00023 azonosítószámú projekt konzorciumát alkotó települési önkormányzatok**

6.1 Bakonszeg Községi Önkormányzat

6.2 Csökmő Nagyközség Önkormányzata

6.3 Furta Község Önkormányzata

6.4 Vekerd Községi Önkormányzat

6.5 Zsáka Nagyközségi Önkormányzat

**7.** **Az EFOP-1.5.3-16-2017-00024 azonosítószámú projekt konzorciumát alkotó települési önkormányzatok**

7.1 Ártánd Község Önkormányzata

7.2 Bedő Község Önkormányzata

7.3 Biharkeresztes Város Önkormányzata

7.4 Bojt Község Önkormányzata

7.5 Nagykereki Községi Önkormányzat

7.6 Told Község Önkormányzata

**8.** **Az EFOP-1.5.3-16-2017-00057 azonosítószámú projekt konzorciumát alkotó települési önkormányzatok**

8.1 Berettyóújfalu Város Önkormányzata

8.2 Gáborján Község Önkormányzata

8.3 Pocsaj Nagyközség Önkormányzata

8.4 Szentpéterszeg Községi Önkormányzat

8.5 Váncsod Községi Önkormányzat

**9.** **Az EFOP-1.5.3-16-2017-00058 azonosítószámú projekt konzorciumát alkotó települési önkormányzatok**

9.1 Berekböszörmény Község Önkormányzata

9.2 Esztár Község Önkormányzata

9.3 Hajdúbagos Község Önkormányzata

9.4 Hajdúsámson Város Önkormányzata

9.5 Kismarja Község Önkormányzata

9.6 Mezőpeterd Községi Önkormányzat

**10. Az EFOP 1.5.3-16-2017-00077 azonosítószámú projekt konzorciumát alkotó települési önkormányzatok**

10.1 Álmosd Község Önkormányzata

10.2 Bagamér Nagyközség Önkormányzata

10.3 Fülöp Község Önkormányzata

10.4 Nyíracsád Község Önkormányzata

10.5 Nyíradony Város Önkormányzata

10.6 Nyírábrány Nagyközség Önkormányzata

10.7 Nyírmártonfalva Községi Önkormányzat

10.8 Vámospércs Városi Önkormányzat

**11. Az EFOP 1.5.3-16-2017-00121 azonosítószámú projekt konzorciumát alkotó települési önkormányzatok**

11.1 Bocskaikert Községi Önkormányzat

11.2 Hajdúhadház Város Önkormányzata

11.3 Létavértes Városi Önkormányzat

11.4 Téglás Város Önkormányzata

11.5 Újléta Község Önkormányzata

1. ***napirendi pont***

„A Székely Nemzeti Tanács európai polgári kezdeményezésének támogatása”

**Pajna Zoltán**

Céljuk az, hogy kiemelten lehessen támogatni azokat a régiókat, amelyeket nemzeti, etnikai, kulturális, vallási, nyelvi sajátosságok különböztetnek meg az őket körülvevő régióktól. Kéri a közgyűlés tagjait, tegyék meg hozzászólásaikat.

***Hozzászólások***

**Demeter Pál**

A kezdeményezés előre mutató, kötelességük, hogy kiálljanak az elszakított magyarság érdekeiért. Hargita megye testvér megyéjük, így nem is tehetnek mást, ezért kéri, hogy a teremben ülő polgármesterek, képviselők a saját önkormányzatuknál is kezdeményezzék a napirendre vételét.

Többször felvetette már, hogy a székely zászló állandó jelleggel kerüjön kihelyezésre a Megyeháza épületére, megkérdezi, mi a helyzet ebben az ügyben.

**Pajna Zoltán**

Ha rajta múlna, minden nap ott lenne a zászló, azonban a megyei önkormányzat egy állami hivatallal közösen van az épületben, ráadásul a kormányhivatal jóval nagyobb arányban tulajdonos. A magyar állam nevében kitenni a zászlót teljesen más, hiszen ott diplomáciai kérdések is felvetődnek, míg egy önkormányzat esetében önállóan dönthetnek, nem akarat kérdésén múlik.

**Kocsis Róbert**

Kéri, hogy a megyei önkormányzat levélben keresse meg ez ügyben a megye településeit, tájékoztatva a lakosokat, kérve támogatásukat.

**Pajna Zoltán**

Természetesen, ha a határozati javaslatot a közgyűlés elfogadja, akkor kiküldik a településeknek ezt a levelet. Kéri, hogy aki teheti, a közösségi médián keresztül is népszerűsítse a kezdeményezést. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Székely Nemzeti Tanács európai polgári kezdeményezésének támogatásáról szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/6/0/A/KT

Ideje: 2020 február 14 12:11

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 6/2020. (II. 14.) határozata a Székely Nemzeti Tanács európai polgári kezdeményezésének támogatásáról**

A Hajdú-Bihar Megyei Önkormányzat Közgyűlése a Magyarország helyi önkormányzatairól szóló 2011. évi CLXXXIX. törvény 10. §-ának (1) bekezdése alapján

1./ egyetért a Székely Nemzeti Tanács (székhely: 520009 Sepsiszentgyörgy, Konsza Samu utca 21., Románia, képviseli: Izsák Balázs elnök) által indított „Kohéziós politika a régiók egyenlőségéért és a regionális kultúrák fenntarthatóságáért” elnevezésű polgári kezdeményezés tárgyával, céljaival és támogatja azt.

2./ Felkéri a közgyűlés tagjait, hogy képviselői tevékenységük ellátása során ösztönözzék a megye polgárai körében a kezdeményezés támogatását.

3./ Felkéri a közgyűlés elnökét, hogy a közgyűlés döntéséről és a polgári kezdeményezésről a megye valamennyi települési önkormányzatát tájékoztassa, kérve együttműködésüket az aláírásgyűjtésben.

4./ Felkéri a közgyűlés elnökét, hogy a döntésről értesítse a Székely Nemzeti Tanács elnökét.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020. február 29.

1. ***napirendi pont***

„A Hajdú-Bihar Megyei Önkormányzat Integrált Területi Programjának módosítása”

**Pajna Zoltán**

Felkéri Czapp Zsuzsát, a Fejlesztési, Tervezési és Stratégiai Osztály Fejlesztési Csoportjának vezetőjét tegye meg szóbeli kiegészítését.

**Czapp Zsuzsa**

Az Európai Parlament és a Tanács 1303/2013/EU rendelete alapján az eredményességi keretindikátorokat felülvizsgálni szükséges. Az eredményességi felülvizsgálat során prioritások szintjén megvizsgálták a programok részcéljainak teljesítését. Megállapításra került, hogy országos szinten a TOP 2., 3., 4. és 5. prioritások eredményességi indikátorait még nem sikerült teljesíteni, ezért az úgynevezett 6%-os eredményességi tartalék keretet szükséges átcsoportosítani. Ez azt jelenti, hogy az 5. prioritás fennmaradó 6%-os kerete a TOP 1.4.1-es keretre (bölcsőde fejlesztésekre) került át, a 2.,3. és 4. prioritások keretösszege pedig közel hasonló arányban az 1. prioritás intézkedései között került felosztásra. Ez indokolja a módosítást, valamint ehhez kapcsolódóan az irányító hatóság útmutatásai alapján egy forrásarányos indikátor vállalás módosítást kell tenniük.

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat Integrált Területi Programjának módosításáról szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/7/0/A/KT

Ideje: 2020 február 14 12:15

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 7/2020. (II. 14.) határozata a Hajdú-Bihar Megyei Önkormányzat Integrált Területi Programjának módosításáról**

A Hajdú-Bihar Megyei Önkormányzat Közgyűlése a 2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 19. § b) pontjában biztosított jogkörében eljárva, figyelemmel az 1580/2015. (IX. 4.) Korm. határozatban, a 131/2015. (IX. 25.) MÖK határozatban, a 85/2016. (IX. 16.) MÖK, a 30/2018. (IV. 20.) MÖK, valamint a 92/2018 (XI. 9.) MÖK határozatokban foglaltakra

1./ elfogadja a Hajdú-Bihar Megyei Integrált Területi Program (ITP) módosított szöveges változatát az 1. melléklet, valamint az ITP-hez kapcsolódó táblázatokat a 2. melléklet szerint.

2./ A közgyűlés felkéri elnökét, hogy gondoskodjon az 1./ pont szerinti döntésnek a Pénzügyminisztérium Regionális Fejlesztési Programok Irányító Hatósága részére történő megküldéséről.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020. február 21.

(A határozat 1.-2. melléklete a jegyzőkönyv mellékletét képezi.)

1. ***napirendi pont***

„Beszámoló a Hajdú-Bihar Megyei Önkormányzati Hivatal 2019. évi tevékenységéről”

**Pajna Zoltán**

Felkéri dr. Dobi Csabát, tegye meg szóbeli kiegészítését.

**Dr. Dobi Csaba**

A 2019-es év több szempontból is túlterhelt év volt, hiszen a napi hivatali munka mellett két választást is le kellett koordinálniuk, mely jelentős túlmunkával járt. Megköszöni a közgyűlés hivatalhoz való korrekt hozzáállását, valamint a hivatal munkatársainak is megköszöni az egész éves munkát.

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a Hajdú-Bihar Megyei Önkormányzati Hivatal 2019. évi tevékenységéről szóló beszámoló elfogadásáról szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/8/0/A/KT

Ideje: 2020 február 14 12:17

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 8/2020. (II. 14.) határozata a Hajdú-Bihar Megyei Önkormányzati Hivatal 2019. január 1. és 2019. december 31. napja között végzett tevékenységéről**

A Hajdú-Bihar Megyei Önkormányzat Közgyűlése a Magyarország helyi önkormányzatairól szóló 2011. évi CLXXXIX. törvény 81. § (3) bekezdésének f) pontja, valamint a területi monitoring rendszerről szóló 37/2010. (II. 26.) Korm. rendelet 7. §-a alapján

1./ a Hajdú-Bihar Megyei Önkormányzati Hivatal 2019. január 1. és 2019. december 31. napja között végzett tevékenységéről szóló jegyzői beszámolót a melléklet szerinti tartalommal elfogadja.

2./ A mellékletnek a Fejlesztési, Tervezési és Stratégiai Osztály 2019. évi tevékenységének ismertetését tartalmazó I. fejezetét elfogadja az önkormányzatnak a területfejlesztésről és a területrendezésről szóló 1996. évi XXI. törvényben meghatározott területfejlesztési és területrendezési feladataival összefüggésben 2019. évben végzett munkájáról szóló tájékoztatóként.

3./Az 1./ pont tekintetében a közgyűlés felkéri a megyei közgyűlés elnökét és a jegyzőt, hogy biztosítsák a megyei önkormányzati hivatal további kiegyensúlyozott és eredményes működését.

4./ A 2./ pont tekintetében a közgyűlés felkéri elnökét, hogy a tájékoztatót a területfejlesztés stratégiai tervezéséért felelős miniszternek, valamint a területrendezésért felelős miniszternek küldje meg.

**Végrehajtásért felelős:** Pajna Zoltán, a megyei közgyűlés elnöke

Dr. Dobi Csaba, jegyző

**Határidő:** 1./ pont tekintetében: folyamatos

2./ pont tekintetében: 2020. március 31.

1. ***napirendi pont***

„A területi nemzetiségi önkormányzatokkal kötött együttműködési megállapodások 2020. évi felülvizsgálata”

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a területi cigány nemzetiségi önkormányzattal kötött együttműködési megállapodás felülvizsgálatáról szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/9/0/A/KT

Ideje: 2020 február 14 12:17

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 9/2020. (II. 14.) határozata a Hajdú-Bihar Megyei Cigány Területi Nemzetiségi Önkormányzattal kötött együttműködési megállapodás 2020. évi felülvizsgálatáról**

A Hajdú-Bihar Megyei Önkormányzat Közgyűlése a nemzetiségek jogairól szóló 2011. évi CLXXIX. törvény 80. § (2) és (3) bekezdése alapján

1./ a 8/2018. (I. 26.) MÖK határozatával elfogadott, a Hajdú-Bihar Megyei Cigány Területi Nemzetiségi Önkormányzattal megkötött együttműködési megállapodást felülvizsgálta, és azt változatlan tartalommal hatályban tartja.

2./ A közgyűlés felkéri elnökét, hogy döntéséről a területi önkormányzat elnökét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020. február 7.

**Szavazásra teszi fel a területi román nemzetiségi önkormányzattal kötött együttműködési megállapodás felülvizsgálatáról szóló határozati javaslatot, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

Száma: 20.02.14/9/0/A/KT

Ideje: 2020 február 14 12:18

Típusa: Nyílt

**Határozat; Elfogadva**

Egyszerű

**Eredménye Voks: Szav% Össz%**

Igen 21 100.00 87.50

Nem 0 0.00 0.00

Tartózkodik 0 0.00 0.00

**Szavazott 21 100.00 87.50**

Nem szavazott 0 0.00

Távol 3 12.50

**Összesen 24 100.00**

**A Hajdú-Bihar Megyei Önkormányzat Közgyűlésének 10/2020. (II. 14.) határozata a Hajdú-Bihar Megyei Román Területi Nemzetiségi Önkormányzattal kötött együttműködési megállapodás 2020. évi felülvizsgálatáról**

A Hajdú-Bihar Megyei Önkormányzat Közgyűlése a nemzetiségek jogairól szóló 2011. évi CLXXIX. törvény 80. § (2) és (3) bekezdése alapján

1./ a 9/2018. (I. 26.) MÖK határozatával elfogadott, a Hajdú-Bihar Megyei Román Területi Nemzetiségi Önkormányzattal megkötött együttműködési megállapodást felülvizsgálta, és azt változatlan tartalommal hatályban tartja.

2./ A közgyűlés felkéri elnökét, hogy döntéséről a területi önkormányzat elnökét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020. február 7.

1. ***napirendi pont***

„Előterjesztés a Terület- és Településfejlesztési Operatív Program döntés-előkészítő bizottságának az Irányító Hatóság által megküldött döntési javaslata tárgyában”

**Pajna Zoltán**

12.20-kor zárt ülést rendel el.

A zárt ülésről külön jegyzőkönyv készül.

***Különfélék***

**Kocsis Róbert**

A Jogi, Ügyrendi és Társadalmi kapcsolatok Bizottsága nevében tájékoztatja a közgyűlést, hogy valamennyi közgyűlési tag a vagyonnyilatkozat- tételi kötelezettségének határidőben eleget tett.

**Pajna Zoltán**

Tájékoztatja a közgyűlést, hogy a közgyűlés következő munkaülésére várhatóan 2020. március 27-én (péntek) kerül sor. Megköszöni az ülésen való részvételt, az ülést 12.40-kor bezárja.

**Készült: Debrecen, 2020. február 26.**

|  |  |
| --- | --- |
| **Dr. Dobi Csaba**  **jegyző** | **Pajna Zoltán**  **a megyei közgyűlés elnöke** |